b'\n_START_ARTICLE_\nGrad Zaprice\n_START_SECTION_\nZgodovina gradu\n_START_PARAGRAPH_\nV 14. stoletju je plemi\xc5\xa1ka dru\xc5\xbeina Deniger von Apecz postavila na gri\xc4\x8du nad \xc5\xa0utno dvorec. Pri sonda\xc5\xbenih delih okoli dana\xc5\xa1njega gradu, ki so potekala leta 1964, so hkrati z najdbo \xc5\xa1e starej\xc5\xa1ih rimskih zidov odkrili tudi temelje tega dvorca. Po tlorisu sode\xc4\x8d gre za stolpasto pravokotno obliko dvorca, ki pa nikoli ni prerasel v razvitej\xc5\xa1o stopnjo gradu. Ko je sredi 16. stoletja Jurij Lamberg na novo postavil grad Zaprice, je bil dvorec Diengerjev von Apecz \xc5\xbee poru\xc5\xa1en. Podobo Lambergerjevega renesan\xc4\x8dnega gradu nam je ohranil Valvasor. Lambergarjev grad je bil manj\xc5\xa1i od dana\xc5\xa1njega, skoraj kvadratnega tlotisa, na vseh \xc5\xa1tirih oglih pa je imel pomole ter bil obdan z obzidjem in dvema stolpoma. V 16. stol. so se na gradu zbirali kamni\xc5\xa1ki luterani._NEWLINE_Grad so prvi\xc4\x8d notranje prezidali verjetno \xc5\xbee konec 16. stoletja ali v za\xc4\x8detku 17. stoletja. Kasneje so grad spredaj dozidali tako, da je imela vhodna fasada na obeh straneh zamik v \xc5\xa1irini ogelnih pomolov. V dobi baroka pa je grad dobil dana\xc5\xa1njo podobo, odstranili so pomole in za njihovo \xc5\xa1irino grad spredaj pove\xc4\x8dali._NEWLINE_Pri sonda\xc5\xbenih delih okoli gradu (1964) je bil odkrit temelj apsidialnega zidu ob vzhodni fasadi dana\xc5\xa1nje zgradbe. Zid sega pod temelje renesan\xc4\x8dne faze gradu. V notranjosti dana\xc5\xa1njeg gradu je bil zaradi kasnej\xc5\xa1ih prezidav uni\xc4\x8den. Zid, ki nima nobene povezave z nobeno od kasnej\xc5\xa1ih gradbenih faz, \xc4\x8dasovno verjetno izvira iz kasne antike. To domnevo potrjuje v isti plasti najdena bronasta fibula in nekaj fragmentov anti\xc4\x8dnega stekla. Fibule s \xc4\x8debulastimi zaklju\xc4\x8dki sodijo v drugo polovico 4. stoletja. Na podlagi najdbe kamnov in drugih najdb pa ni mogo\xc4\x8de sklepati na obliko in funkcionalnost stavbe ter to\xc4\x8dno datirati njeno postavitev.\n_START_SECTION_\nGrad v 20. stoletju\n_START_PARAGRAPH_\nOd leta 1961 je v gradu Medob\xc4\x8dinski muzej Kamnik. V gradu Zaprice so stalne (zbirka pohi\xc5\xa1tva iz upognjenega lesa, razstava o zgodovini kamni\xc5\xa1kega me\xc5\xa1\xc4\x8danstva v 19. stol.) in ob\xc4\x8dasne razstave ter lapidarij pod arkadami pri vhodu, kjer so razstavljeni kamniti ostanki rimskih nagrobnikov. Na travnati povr\xc5\xa1ini pred gradom je Muzej na prostem Zaprice z etnografsko zbirko ka\xc5\xa1\xc4\x8d iz Tuhinjske doline.'